ഉരുള്പൊട്ടലില് ഒഴുകി വന്നവര്ക്ക് രക്ഷകരായി കെഎസ്ആര്ടിസി ജീവനക്കാര് സംഭവം ഇന്നലെ ഉരുള്പൊട്ടലുണ്ടായ പുല്ലുപാറയില് കോട്ടയം: പുല്ലുപാറയില് ഉരുള്പൊട്ടലില് പെട്ടവര്ക്ക് രക്ഷകനായത് കെഎസ്ആര്ടിസി ജീവനക്കാര്. എരുമേലിയില് സര്വീസ് നടത്തുകയായിരുന്ന കെഎസ്ആര്ടിസി ബസിലെ ജീവനക്കാരാണ് പുല്ലുപാറയില് ഉരുള്പൊട്ടലില്പ്പെട്ടവരുടെ രക്ഷയ്ക്കെത്തിയത്. മലവെള്ളപ്പാച്ചിലില് ഒഴുകിവന്ന രണ്ടുപേരെ ഇവര് രക്ഷപെടുത്തിയത്. ഇന്നലെ രാവിലെയാണ് പുല്ലുപാറയില് ഉരുള്പൊട്ടിയത്. ആ സമയത്ത് നിരവധി വാഹനങ്ങള്ക്കൊപ്പം കെഎസ്ആര്ടിസി ബസും റോഡിലുണ്ടായിരുന്നു. ബസ്സിന് മുന്നിലും പിന്നിലുമായി നിരവധി വാഹനങ്ങള് ഉണ്ടായിരുന്നു. അഗ്നിശമന സേനയെത്തി ദുരിതാശ്വാസ പ്രവര്ത്തനം നടത്തുന്നതിനിടെ അടുത്ത ഉരുള് പൊട്ടി. തുടര്ന്ന് പുറകില് കിടന്ന വാഹനങ്ങള് മാറ്റി ബസ് പുറകോട്ട് എടുക്കുന്നതിനിടെ അവിടെയും ഉരുള്പൊട്ടി. വെള്ളം ഒഴുകി ബസ്സിനടുത്തേക്ക് വരുന്ന ദൃശ്യങ്ങള് പകര്ത്തുന്നതിനിടെ ഒരു കുട്ടിയും മറ്റൊരാളും ഒഴുകിവരുന്നത് കണ്ടക്ടര് കണ്ടു. അദ്ദേഹം പെട്ടെന്ന് അവരെ ചാടിപ്പിടിച്ച് വണ്ടിയില് കയറ്റി. അതിനു ശേഷം കാറിനടിയില് ഒരു സ്ത്രീയുടെ കാല് ഉടക്കി കിടക്കുന്നത് കണ്ടു. കാര് പൊക്കി അവരെ എഴുന്നല്പ്പിച്ച് അവരെയും ബസ്സില് കയറ്റി. അവിടെയുണ്ടായിരുന്ന വാഹനങ്ങളില് ഏതാണ്ട് നൂറോളം ആളുകള് ഉണ്ടായിരുന്നു. അവരെയെല്ലാം രണ്ടു മണിവരെ സുരക്ഷിതമായ വാഹനത്തില് കയറ്റി ഇരുത്തി. പിന്നീട് ഇവരെ കാല്നടയായി മറ്റു സ്ഥലങ്ങളിലേക്ക് മാറ്റി. കെഎസ്ആര്ടിസി ഡ്രൈവര് കെ. ടി തോമസ് പറഞ്ഞു. മഴയും ഉരുള്പ്പൊട്ടലും കനത്തനാശം വിതച്ച കോട്ടയം ജില്ലയിലെ കിഴക്കന്മേഖലയില് രക്ഷാപ്രവര്ത്തനം തുടരുകയാണ്. ഉരുള്പൊട്ടല് നടന്ന കോട്ടയം കൂട്ടിക്കലില് ഇന്ന് രാവിലെ വീണ്ടും രക്ഷാപ്രവര്ത്തനം ആരംഭിച്ചു. ഉരുള്പൊട്ടലില് പെട്ട് മരിച്ച ഒരാളുടെ മൃതദേഹം കൂടി കണ്ടത്തി. ഓട്ടോ ഡ്രൈവറായ ഷാലറ്റി 29 ന്റെ മൃതദേഹമാണ് കണ്ടെത്തിയത്. ഇതോടെ ഉരുള്പൊട്ടലില് ആകെ മരിച്ചവരുടെ എണ്ണം നാലായി. ആറു പേര്ക്കായി തിരച്ചില് തുടരുകയാണ്. ഇന്നലെ ഉരുള്പൊട്ടലുണ്ടായ കോട്ടയം കൂട്ടിക്കലിലും ഇടുക്കി കൊക്കയാറിലും രാവിലെ മുതല് വീണ്ടും രക്ഷാപ്രവര്ത്തനം ആരംഭിച്ചിരുന്നു. കൂട്ടിക്കലിലും കൊക്കയാറിലുമായി 14 പേരെയാണ് ഇനി കണ്ടെത്താനുള്ളത്. കൂട്ടിക്കലില് ഇന്നലെ മൂന്ന് പേരുടെ മരണം സ്ഥിരികരിച്ചിരുന്നു. കൂട്ടിക്കലിലെ കാവാലിയിലാണ് ഇന്ന് തെരച്ചില് നടത്തുന്നത്. ഇവിടെ നിന്നും 6 പേരെയാണ് കണ്ടെത്താനുള്ളത്. 40 അംഗ സൈന്യം ഇവിടെ രക്ഷാപ്രവര്ത്തനത്തിനെത്തിയിട്ടുണ്ട്. കൂട്ടിക്കല് മേഖലയില് വന് നാശനഷ്ടമാണുണ്ടായിട്ടുള്ളത്. Tags